**Svemirac**

 U petak su svi poludjeli. U školi je zavladao kaos. Nakon posljednjeg sata odvukla sam se do svog ormarića pritom se probijajući kroz gomilu koja je trčala u suprotnom smjeru. Uskoro se gomila polako razišla te je na hodniku ostala samo nekolicina učenika. Među njima je bio i Svemirac. Ne, naravno da se ne drogiram, nije to bio pravi svemirac, već jedan od onih koji vječno zure u knjige. Ipak, bio je poseban. Imao je crnu kosu i plave oči, visok i, kao i uvijek, odjeven u crno. Crne traperice, čizme i crne majice dugih rukava bile su njegov izbor i ljeti i zimi. Nitko nikad nije vidio što čita, ali su svi znali da to definitivno nije vezano za školu jer je vukao neku sitnu trojku kroz peti i šesti razred osnovne, a ni sada u sedmom nije bilo ništa bolje. Idemo u isti razred i uvijek sjedi u zadnjoj klupi. Mnogi ga izbjegavaju, neki ignoriraju dok ga oni najpopularniji dečki, poput Ivana i Josipa, maltretiraju. On ne zanima nijednu curu zato što su sve lude za Ivanom ili za Josipom. Ja, luckasta mala, od početka šestoga razreda ne prestajem sliniti za njim, no naravno, ne javno. Nisam ni ja baš od onih popularnih u školi. Visoka sam svega metar i kolačić kako me zadirkuje Marko, razredni podlac, a sve zbog moje težine. Priznajem, imam viška kilograma, no polovica ljudske sreće krije se u hrani i to je znanstveno dokazano. Marko zna za moju skrivenu ljubav jer je prisluškivao dok sam o tome pričala svojoj prijateljici Ivani. Bilo je čudno što je šutio.

 Kad sam danas došla do svog ormarića David, ili ako vam je draže Svemirac, odmah je zaklopio knjigu, ugurao je u ormarić i brzim pokretom, gotovo neprimjetno, prstima okrznuo fotografiju nalijepljenu s unutarnje strane vrata. Zatvorio ga je i otišao brzim koracima. U školi se već odavno šuškalo o tome da je na fotografiji on s nekom mladom ženom duge crne kose i plavih očiju odjevenom u crno. Nagađali su da mu je to mama. Meni je to tako slatko, taj njihov zajednički stil. Kraj njih je stajao čovjek kozje bradice, podlaci su odmah dodali da je sigurno alergičan na kozje mlijeko. Ah, taj Marko! Odnos Svemirca prema toj fotografiji izazivao je glavobolju kod školskih sveznalica. Zašto je toliko posebna i kakva se priča skriva iza tog komadića obojanog papira? Tisuću puta maštala sam o tome da mi kaže zašto mu je toliko stalo do te fotografije.

Zatvorila sam vrata ormarića i krenula prema vratima sad već praznim hodnikom koji je izgledao sablasno. Potrčala sam jer me bili strah. Kao u nekom hororcu vrata nezatvorenih ormarića lupkala su dok sam trčala pored njih, svjetla zujala i treperila, a hodnikom su tupo odzvanjali moji koraci. Na uglu sam se sudarila sa Svemircem i srušila ga na pod. Ustao je i ležernim pokretom popravio frizuru. Bilo me jako stid, a to se pojačalo kad sam vidjela Marka kako zuri u prizor s opakim smiješkom na tom svom glupavom licu koje se uvijek pojavi u krivom trenutku. Od Marka sam odvratila pogled tek kad mi se obratio Svemirac. Zbunjeno je nešto mrmljao i drhtavom rukom gurao mi u ruke paketić. Obrazi su mu bili tako rumeni dok mi je davao čokoladu da bi ih Marko sigurno prokomentirao da nije bio toliko zabezeknut. Zbunjena, otvorenih usta, prihvatila sam čokoladu. Tih se trenutaka samo maglovito sjećam. Na čokoladi je neurednim rukopisom bila napisana poruka. Pisalo je: VOLIM TE! Nasmiješila sam se i poljubila ga u obraz. A Marko? Ma koga briga za njega.

 Sutradan smo zajedno šetali hodnikom koji više nije bio sablastan. Bili smo glavna tema razgovora. Na odmoru mi je otkrio zašto mu ona fotografija toliko znači. To je velika tajna koju nisam odala ni Ivani pa neću ni vama.

 I tako, dok smo sjedili na klupici usred kaosa, u ustima mi se topio slatki okus čokolade pomiješan s puno ljubavi.

 **Kristina Kiseljak, 8.r.**

 **OŠ Krapinske Toplice**

 **Mentorica: Sonja Kuštan,prof.**

  **(Ne)običan dan**

 Bio je to sasvim obično neobičan dan. Jutro sam započeo kao i svako drugo. Budilica me, kako to ona voli, urlikom probudila u šest sati. Njezin bijeli oklop obzirno sam dotaknuo rukom i utišala se. Doručkovao sam, oprao zube i pripremio se za školu. Još pospan uputio sam se na autobus i putem sretao jednako pospane kolege iz razreda. Autobusom smo se probijali kroz gustu maglu, a vozač zvan Munja nije nam dozvolio da uhvatimo još koji trenutak toliko potrebnog sna.

 Prvi sat imali smo SRO pa smo se mogli još malo opustiti prije nego nas proguta dan. U svoj toj strci i pospanosti uspio sam srušiti stolicu. Naravno, kao što i pretpostavljate, svi su prasnuli u smijeh. Dobro, moram priznati, to i jest bilo pomalo smjehotvorno. Ali ne i meni. Ne u tom trenutku. Razrednica nam je najavila da će u petak biti dan otvorenih vrata škole, ali da u školu obavezno moramo doći. Koja šteta! Osim što smo morali doći u školu, dobili smo i hrpu zadataka. Na satu Hrvatskoga jezika učiteljica nam je spominjala nekog gospodina Murphyja. Njegova izjava:“Ako nešto može poći naopako, poći će naopako!“ zvučala mi je prilično šašavo. Kakva je to uopće životna mudrost? Na idućem sam satu još uvijek bio umoran pa sam nakon ulaska u učionicu ubrzo i zaspao. Klupa mi je bila meka kao oblak. Nažalost, nisam čuo kad je učitelj ušao u prostoriju. On je, sav bijesan i razočaran, udarao štapom (onim za pokazivanje na karti, naravno) pored mene po klupi toliko snažno da sam se isti tren probudio. Zvuk me je gotovo lansirao iz stolice direktno u svemir. Pogledao sam u njegovo čudno lice i nisam mogao shvatiti je li ljut na pospanog mene ili na svoj štap koji se raspao na komadiće. Pogledao sam oko sebe i svi su se u razredu smijuljili. Pitao sam se zašto me nisu probudili. Sigurno su htjeli vidjeti kako će učitelj reagirati. To baš nije bio moj najbolji dan. Na tjelesnom sam pomislio da stvari idu nabolje. Učitelj je najavio da ćemo odigrati nogometnu utakmicu protiv 8.a koji je imao slobodan sat. U četrdesetoj minuti bio sam pred golom i trebao zabiti prvi pogodak za naš tim. Taj bi nas gol doveo do pobjede, no gle čuda! Ipak sam se prevario. Pred samim golom prekinuo me protivnički igrač. Gurnuo me svom snagom u lokvu punu vode i žabljeg izmeta. Nije da sam inače veliki obožavatelj žaba, ali u tom trenutku popele su mi se na vrh glave. Posramljen i popraćen nezaobilaznim podsmjehom otišao sam u svlačionicu na tuširanje. Posljednji sat, ali ipak ne i najmanje važan, bio je likovni. Na satu smo tušem i perom trebali prikazati šumu. U jednom sam času uspio malo tuša proliti po sebi i stolu. No to nije bilo najgore što se dogodilo. Nakon što je zvonilo, brzo sam spremio stvari u torbu i odjurio da stignem na raniji autobus. U ruci sam nosio vrećicu s priborom za likovni. Jedva sam čekao da stignem kući i zaboravim ovaj nesretni dan. Pred samim ciljem- šok!. Bijela vrećica brzo je poprimila crnu boju, a zajedno s njom i moje ruke koje sam naivno pokušao oprati u lokvi vode (ovaj put bez žabljih dodataka).

 Kad sam stigao kući, pomislio sam:“Eh, gospodine Murphy, bili ste Vi ipak u pravu. Kad krene po zlu, onda zaista ne staje.“ Možda na kraju nisam vidio od (nacrtane) šume drvo. Možda sam se trebao koncentrirati na bitno- na smijeh. Počeo sam se malo bolje osjećati, ali ubrzo sam se sjetio brojnih zadataka koje sam trebao izvršiti do petka. Teško sam uzdahnuo i zaključio da je najbolji dan škole dan kad su njena vrata zatvorena.

 **Eugen Goran Spajić, 8.r.**

 **OŠ Krapinske Toplice**

 **Mentor: Sonja Kuštan,prof.**